Ńdɔ fɔ́ɔ́ Yónas a ngáliŋan á kadag ai é dzam dí ǎ ngawóg fə olún ai dɔ́. 2Ǎ ngakogolan ai Zambá, nyé nâ : « É é ! Ǎ Ńtondôbə, yə sə fɔ́ɔ́ é dzam mə dzóō dí, mə ngə́lə̄ á ńnam wáma a ? Asú tē hḿ mə̄ ngátúb, mə kə́ə́ á Társis, amú mə̌ yəmə nâ o nə Zambá ngɔ́l, Zambá bidzǔgá, o nə fǐn ai mvam eyə́gan, ńdɔ̄ fə wǎdzu bəbə̂ bə́ mam bə́sə. 3Ńdɔ̄ ábōg dī, tsígí enyiŋ dzáma, ǎ Ńtondôbə, makogolan ai wa, amú awú ńdɔ̄ á nə́ ma m̀bəŋ, a lodo enyiŋ. » 4Ǹtondôbə nyé nâ : « Éyɔŋ wǎliŋan ná, yə wabɔ m̀bəŋ ngǎ ? » 5Yónas a kódó fɔ̄ɔ̄ édzə̂dzalá, a kə́ə́ tɔbɔ é zēn ē kələ ḿfág yā ńnam kídí; a mǎn lōŋ ébə̌m, a nyíí, a ńtɔ̄á á évūvoe á sí, ǎ ngayanga nə́ á yén é dzam láyi bɔɔban édzə̂dzalá. 6Ńdɔ Ǹtondôbə Zambá á ngābɔ̄ nâ, atín bə́g á fáí, á naŋ hálā, á búdī Yónas vyǎn á ńlō, á vɔ́lī fə̄ nyé míńtyé á ngābə́ wógo. Ńdɔ̄ Yónas a ngátag abuí ai átín bə́g dī. 7Ai ǹdib kíkídígi, ńdɔ Zambá á ngālóm fɔ́s, e nyíán á bə́g; bə́g é mǎn kód. 8Ǹnyie anə́ ńló dzóbo a ngákwí, Zambá á lómō fɔ̄ɔ̄ dzóōm évúndu ndúgúdu yǎ é sɔ̂ á ńnam kídí; vyǎn ó ngabamala Yónas á ńlō; a mǎn fɔ̄ɔ̄ təg; ǎ ngayi wú nyé nâ: “Á nə m̀bəŋ nə́ mə́ wu, a lodo nə́ manyiŋ. ” 9Zambá nyé ai Yónas nâ: “Éyɔŋ wǎliŋan ná ai atín bə́g dī, yə wabɔ m̀bəŋ ngǎ ? ” Yónas nyé nâ : “Owé, mayəan fɔ́ɔ́ liŋan, mə tɔá dzǎm wū.” 10Ǹtondôbə nyé ai Yónas nâ : “Wa wawóg átīn bə́g di miǹtyé, təgě kig nâ o ngánɔŋ ǹdzǔg ai dɔ́, ngə́ kīg nâ o ngánáā dɔ́, atín bə́g á ngáŋán álū dá, á mān fə kód álū dá. 11Ńdɔ wǎyī nâ, mə́ bɔ təge wóg édzə̂dzalá Ninîvə miǹtyé, é vóm bod bə́ nə́ á lodo tóyína ǹtɛd ai məwóm mə́bɛ̄, é bod bə́ nə́ təge yə̌m naa m̀bɔ́ ńnōm nyɔ́, m̀bɔ́ ńgāl nyɔ́, mǎkə tsǒg étítíb bíyə́m é nə̄ étē !’’